ตลาดสั่งลุยห้องค้าคุ้ยข้อมูลนักลงทุน
ตลาดหลักทรัพย์ส่งเจ้าหน้าที่นั่งเฝ้าขอข้อมูลลูกค้าตรวจสอบซื้อขายหุ้นเก็งกำไร
26 ก.ค. 2555

ตลาดหลักทรัพย์ส่งเจ้าหน้าที่นั่งเฝ้าขอข้อมูลลูกค้าตรวจสอบซื้อขายหุ้นเก็งกำไร 
แหล่งข่าวจากเจ้าหน้าที่การตลาด (มาร์เก็ตติง) เปิดเผยว่า ฝ่ายตรวจสอบตลาดหลักทรัพย์ได้ส่งเจ้าหน้าที่ของตลาดจำนวน 23 คน ไปนั่งเฝ้าห้องค้าโบรกเกอร์ เพื่อขอข้อมูลการซื้อขายของลูกค้า โดยมีโพยรายชื่อลูกค้าหลายรายอยู่ในมือ แล้วสอบถามข้อมูลลูกค้าว่าซื้อขายหุ้นตัวไหน ผ่านช่องทางอะไร เป้าหมายอยู่ที่หุ้นเก็งกำไรที่เก็งกำไรกันขึ้นมาในช่วงนี้
“ตลาดหลักทรัพย์ส่งเจ้าหน้าที่ตลาด 23 คน มานั่งเฝ้าห้องค้าทั้งวัน ถามข้อมูลลูกค้า การซื้อขายหุ้นเก็งกำไรหลายๆ ตัวที่เล่นกันขึ้นมา ไม่ได้เจาะจงหุ้นตัวใดตัวหนึ่ง ซึ่งขณะนี้หุ้นเล็กที่เก็งกำไรซื้อขายทุกครั้งต้องบันทึกเทปเป็นหลักฐานอยู่แล้ว การมานั่งเฝ้าแบบนี้เหมือนตำรวจที่มานั่งหน้าร้านแล้วใครจะเข้าร้าน” เจ้าหน้าที่กล่าว 
สำหรับหุ้นสื่อสิ่งพิมพ์ที่ปรับตัวขึ้นมาสั้นช่วงนี้ เริ่มมีแรงขายทำกำไรออกมา ส่งผลให้ราคาหุ้นหลายตัวในกลุ่มปรับตัวลง เช่น หุ้นบริษัท โพสต์ พับลิชชิง (POST) ปิด 6.80 บาท ลดลง 0.75 บาท หรือ 9.93% มูลค่าซื้อขายแผ่วเหลือ 49.19 ล้านบาท 
หุ้นบริษัท มติชน (MATI) ปิด 9.55 บาท ลดลง 0.85 บาท หรือ 8.17% มูลค่าซื้อขาย 106.15 ล้านบาท 
นายพัฒนพงศ์ จันทรานนทวงศ์ รายงานขายหุ้น POST วันที่ 23 ก.ค.ที่ผ่านมา จำนวน 5.1 หมื่นหุ้น ราคาหุ้นละ 5.93 บาท 
น.ส.สุวภา เจริญยิ่ง กรรมการผู้จัดการ บริษัทหลักทรัพย์ (บล.) ธนชาต กล่าวว่า บริษัทไม่เคยได้รับการติดต่อจากบริษัท จีเอ็มเอ็ม แกรมมี่ (GRAMMY) หรือผู้ที่ต้องการเสนอซื้อหุ้น POST จากแกรมมี่ นอกจากเป็นที่ปรึกษาตั้งแต่แกรมมี่เข้าตลาดหุ้น